Guglielmo Caccia

Guglielmo Caccia a l'era un pitor, stranomà ël Moncalv da sò pais d'adossion Moncalv, anté ch'a l'é mòrt dël 1625.
A l'era nassù a Montabon dël 1568.

A l'ha soagnà con ij sò travaj tante cese dël Piemont.
Sò stil a l'era 'l baròch anfluensà dal manierism clàssich.
Soa prima euvra a l'é na pala ch'as treuva ant la cesa ëd Guaren-e.
Dël 1585 a realisa, con Lanino, ij fresch ëd la Capela dël Rosari ant la cesa parochial ëd Candia Lomellina e coj dël santuari 'd Crea.
Moncalv a ven ëdcò ciamà daj Duca 'd Savòja për afresché la vila real dël Vibocon, na palassin-a peui dësblà ant l'assedi dël 1706.
D'àutre soe euvre ch'a arpresento ij Dé e le Muse as treuvo ant ël salon ëd Palass Tizzone.
Sò a son ancor ij quàder dla Deposission ch'as treuva an San Gaudensi a Noara; Fuga an Egit a Casal Monfrà; San Bernard Ciairaval a la Galarìa Sabàuda ëd Turin; L'éstasi ëd San Fransesch.
La Basìlica dla Consolà a Turin a goerna, smonùe da banda dla sacristìa, le tèile dël Pare Etern e dël Crocifiss (na pala d'autar).

Caccia, Guglielmo